Þingræður haldnar á Alþingi Íslendinga



Herra forseti. Þessi till. til þál. er þess efnis, að Alþingi álykti að veita samþykki sitt til þess, að fundum þingsins verði frestað frá 19. des. 1961 eða síðar, ef henta þykir, enda verði það kvatt saman á ný eigi síðar en 1. febr. 1962. Nú horfir svo um afgreiðslu fjárlaga, að 3. umr. getur farið fram á mánudag, og má því gera hlé á fundum Alþingis fyrri hluta næstu viku, væntanlega 19. eða 20. þ.m. Í stjórnarskránni er svo ákveðið, að forseti Íslands geti frestað fundum Alþingis, en þó ekki lengur en 2 vikur í senn, án þess að samþykki Alþingis komi til. Án samþykkis þingsins yrði Alþingi því að koma saman 2. eða 3. janúar, ef frestað yrði 19. eða 20. Ríkisstj. þykir rétt að hafa þennan frest nú nokkru lengri, eða allt að 1. febr. Hins vegar er rétt að taka það fram, að ef ríkisstj. þykir tilefni til að kalla þing saman að nýju til fundar fyrr, þá mun það að sjálfsögðu verða gert.



Herra forseti. Framsfl. er mótfallinn þessari þáttill. um frestun funda Alþingis allt til 1. febr., ef ríkisstj. sýnist svo. Og rökin fyrir því eru á þessa leið í örstuttu máli: Vegna bátaútvegsins þarf að breyta brbl. ríkisstj. frá því í sumar um álögur á útveginn, eins og ríkisstj. hefur sjálf viðurkennt og heitið. Lausaskuldamál landbúnaðarins eru í sjálfheldu og aðkallandi að breyta brbl. frá í sumar sem skjótast og lögfesta nýja skipan, en það mál hefur verið látið biða í Nd. vikum saman. Þá eru málefni togaranna þannig vaxin, að brýna nauðsyn ber til, að Alþingi sé með í ráðum, hvað gert verður í þeim, og þá ekki sízt þar sem til athugunar er samkvæmt yfirlýsingum ríkisstj., hvort auka skuli rétt til togveiða í landhelginni. Af þessum og raunar fleiri ástæðum telur Framsfl., að veita beri einungis stutt jólaleyfi og taka til aftur sem skjótast upp úr áramótum. Flokkurinn er því, eins og nú er ástatt, mótfallinn því að gefa ríkisstj. heimild til að hafa langt þinghlé og opna um leið möguleika fyrir ríkisstj. með þessari þáltill. til þess að gefa út brbl. að vild sinni í miðju þinghaldinu, í stað þess að Alþ. haldi áfram störfum með stuttu jólahléi.



Herra forseti. Í ræðu þeirri, sem hæstv. fjmrh. flutti áðan, sagði hann, að 3. umr. um frv. til fjárlaga fyrir 1962 ætti að geta farið fram hér í Sþ. næsta mánudag. Ég vil vekja athygli á í þessu sambandi, að þm. hafa enn ekki fengið fjárlagafrv. eins og það er nú eftir 2. umr., en ég tel ekki fært að hefja 3. umr. um frv., án þess að þm. hafi átt þess kost að sjá, hvernig frv. er eftir 2. umr., og þeim hafi gefizt nokkur tími til þess að athuga það og til þess, ef þeim sýnist svo, að gera brtt., en þær er ekki hægt að gera nema hafa frv. í þeirri mynd, sem það er eftir 2. umr. Ég vildi því spyrja í tilefni af þessum orðum ráðherrans, hvort þess væri von, að frv. yrði útbýtt nú í dag eða á morgun, á laugardag, ef haldinn yrði fundur til þess, en síðar má það ekki vera, að við fáum frv., til þess að hægt sé að hafa 3. umr. um það á mánudag.



Herra forseti. Á það hefur verið lögð áherzla við ríkisprentsmiðjuna að hraða svo prentun fjárlagafrv., að útbýta mætti því á morgun. Fyrirætlanir um 3. umr. fjárlaga á mánudag byggjast á því. Ef svo færi á móti von, að ekki yrði hægt að útbýta frv. fyrr en á mánudag, tel ég óhjákvæmilegt að fresta 3. umr. til þriðjudags.